Nakon mučenja protiv Filipina, Hrvatska je odigrala vrlo dobru utakmicu protiv Argentine i upisala vrijednu pobjedu 90:85. Gotovo cijelim tijekom susreta Hrvatska je bila bolja i u vodstvu te je zasluženo slavila...

Puno bolja Hrvatska nego protiv Filipina i velika pobjeda protiv Argentine. Repešini izabranici odigrali su vrlo dobru utakmicu, napadački su koristili svoje prednosti i nešto slabiju pokretljivost Argentine i na kraju su zaslužili pobjedu. Luis Scola bio je jedini pravi problem, a kada je on stao, Argentina je ostala bez pravih rješenja i Hrvatska je u posljednjoj dionici stigla do pobjede.

Hrvatska je odlično otvorila utakmicu, pokretljivo u napadu s dosta blokova i otvorenih šuteva što je posebno dobro koristio Kruno Simon koji je povukao do vodstva 12:2. Raspoloženi Simon je od prvih 15 poena naše reprezentacije ubacio njih 11, priključili su mu se Šarić i Bogdanović i Hrvatska je uz tricu 6/10 nakon prve četvrtine vodila s 28:20.

Uspjeli su se Argentinci posložiti između dvije četvrtine, Hrvatska je ušla nešto opuštenije i to je odmah kažnjeno. Luis Scola počeo je puniti hrvatski koš, Argentina je napravila seriju 9:0 i preuzela vodstvo.

Seriju Argentine tricom je prekinuo Roko Ukić, Hrvatska je lagano vratila kontrolu utakmice na svoju stranu i odvojila se na plus sedam. Na odmor je ipak otišla s malom prednosti 46:44 i to nakon što je Campazzo ubacio tricu u završnici poluvremena, a Simon nije uspio zabiti u zadnjoj sekundu.

Scola je prvo poluvrijeme završio s već 17 poena dok je Simon bio na 15.

U trećoj četvrtini dobro razdoblje hrvatske igre uslijedilo je u onom trenutku kada je spriječen dotok lopte prema Scoli koji je i napustio igru, Argentina je ubrzo ušla u bonus i Hrvatska je to znalački kažnjavala. Spuštala je loptu na Tomića, uspjela se odvojiti i serijom 11:1 otišla je 75:63 uoči posljednje četvrtine.

Na ulasku u posljednju dionicu argentinski navijači pokušali su podići svoju reprezentaciju i donekle su u tome i uspjeli. Spustila je Argentina zaostatak na minus pet, Scola je imao dva napada za dodatno smanjenje zaostatka, promašio je i Campazzo, a onda je Ukić ubacio još jednu važnu tricu na ulasku u zadnje dvije minute, položio je i Žorić i Hrvatska je 70 sekundi prije kraja imala lijepih i velikih 90:80.

Kada je Campazzo 40 sekundi prije kraja kod 90:82 promašio polaganje, bilo je jasno da će Hrvatska upisati veliku pobjedu protiv konkurenta za jednu od prve dvije pozicije u skupini.

Scola je susret završio s 30 poena (11/19) i devet skokova dok je Campazzo dodao 13 poena (5/12) i šest asistencija. Kod Hrvatske Simon je upisao 18 poena (5/10), a po 16 su dodali Bogdanović (6/11, sedam skokova) i Šarić (5/12, devet skokova).